Պաշտոնական քարոզչությունը և առհասարակ արդի հասարակական-քաղաքական միտքը Շուշիի ազատագրումը դիտարկում է որպես ֆիդայական կռվի ինչ-որ ռոմանտիկ դրսևորում: Մի խումբ բեղավոր հայրենասեր ֆիդայիներ վերցրեցին և ազատագրեցին Շուշին: Այսինքն` գործողությունն այդ վերածվել է վիպերգի, որը ողողված է տարատեսակ հերոսապատումներով և գերբնական հատկություններ ստացած անհատներով: Ի դեպ` այդ անհատների դերը և նշանակությունը ակնհայտորեն ուռճացված է: Դե առհասարակ հերոս բառն էլ ինքնին կորցրել է իր բուն էությունը` ենթարկվելով իմաստային ձևախեղման: 100 տարի անց եթե մարդիկ փորձեն ուսումնասիրել 21-րդ դարասկզբին ստեղծված հրապարակախոսական-քաղաքական տեքստերը, ապա նրանց առջև է բացվելու «ուռա հայրենասիրությամբ» բովանդակային տեսանկյունից դատարկ մի իրականություն: Ֆիդայիները գնացին, ֆիդայիները եկան, սխրանքներ գործեցին, ոչնչացրեցին դավադիր ասկյարներին և ազատագրեցին Շուշին: